S. Janiš, poslanec: (2006-12-13):
Sme v prvom čítaní novely zákona o regulácii  v sieťových odvetviach. Preto len stručne, prečo je tento zákon zlý a nie je ho možné podporiť a prečo dávam aj procedurálny návrh, aby sme nepokračovali v rokovaní o tomto zákone. Stalo sa za týchto pár mesiacov novej vlády akosi zvykom, že sú predkladané zákony, ktoré upevňujú vládnu moc a hlavne moc SMER-u. Či už si zoberieme zmenu pravidiel pri voľbe riaditeľa STV alebo Slovenského rozhlasu, či už zoberieme podriadenie Úradu na dohľad nad zdravotnou starostlivosťou pod ministra zdravotníctva formou odvolania predsedu úradu, tak sa to deje aj v tejto novele. Opäť politický nátlak na nezávislosť úradu. Hlavným cieľom tohto zákona, tak ako je predložený, je politicky ovládať cenotvorbu cien energií, a to cez zmenu zákona o Úrade pre reguláciu sieťových odvetviach. A práve tento úrad je ten orgán, ktorý regulovaním cien vytvára konkurenciu monopolom tam, kde nie je trh. My máme na Slovensku za sebou politické určovanie cien, čo všetko to spôsobilo, všetci vieme. My vieme, ako ťažko sa znášalo skokové zvyšovanie po roku 1999, máme za sebou uťahovanie opaskov a máme za sebou aj balíčky opatrení. Vy ste prebrali vládu v období, keď sa žnú úspechy týchto nepopulárnych, ale potrebných opatrení. Vy ste prebrali vládu vtedy, keď sa žnú úspechy reforiem na základe kritiky, ktorou ste bojovali pre voľbami. Vy ste prebrali vládu v čase špičkového ekonomického rastu, v čase znižovania nezamestnanosti, v čase rastu pracovných miest, silnejúcej koruny. Vy ste nemuseli ani prstom pohnúť. Ale len na daňových príjmoch v budúcom roku vám pribudne  viac ako 30 mld. korún. Ale ak politicky a mocensky vstúpite do tvorby cien, v budúcnosti o pár rokov nás čaká to, čo dnes už máme za sebou. To, čo dnes je pre Slovensko už len minulosťou. Čaká nás opätovné skokové zvyšovanie cien a hlavne technické a technologické zaostávanie energetických zariadení. Otázne je budovanie nových zariadení, a tým vlastne ohrozenie  energetickej bezpečnosti Slovenska. To, že vlastníci alebo spoluvlastníci energetických zariadení nebudú investovať do nestabilného, politicky regulovaného prostredia je fakt. Samozrejme, nikto vám, pán minister, nepovie verejne a otvorene, toto vám nepovie, ale budú sa s vami baviť, stretávať, srdečne diskutovať, ale investovať budú niekde inde. Investovať budú tam, kde je stabilnejšie prostredie. A práve zachovanie kontinuity súčasnej regulačnej politiky, ktorá je v súlade aj s pripravovanými zámermi Európskej komisie predstavuje jedinú cestu pre vyvážený rozvoj energetickej sústavy. Stačí sa iba pozrieť na juh do Maďarska od nás, čo spôsobilo zavádzanie, čo spôsobilo klamanie, ako skokovo sa tam dnes zvyšujú ceny energií. Ak sa pozrieme na regulačný úrad, ktorý je dominantou tejto novely, tak tento úrad má zmysel vtedy, ak má nezávislý vzťah k regulovaným subjektom, odberateľom a ostatným súkromným záujmom. V pôvodnej verzii ste, pán minister, tlačili do regulačnej rady aj zástupcov veľkých odberateľov. Vo vláde ste však od toho upustili, pomohla tomu hlavne veľmi široká odborná profesionálna kritika vášho návrhu. Úrad má zmysel vtedy, ak má nezávislý vzťah k politickým orgánom a na jeho rozhodnutia nevplýva politika. Tento politický vplyv však v tomto zákone zostal prostredníctvom vágneho, pružného, a preto vždy použiteľného systému  odvolávania členov regulačnej rady. Regulačný úrad  má zmysel, ak nedochádza k prekrývaniu s iným regulátorom, napríklad ministerstvom. A práve túto novinku vy zavádzate vo svojej novele. Do regulácie vstupuje ministerstvo hospodárstva aj napriek tomu, že v oblasti cenovej regulácie nemá žiadne kompetencie. Teda bude konať v rozpore s kompetenčným zákonom. Vstupom ministerstva hospodárstva do cenového konania nastane chaos, ktorý vystaví samotné ÚRSO množstvu súdnych konaní a dopredu hovorím, že všetky budú prehrané. Regulačný úrad má zmysel vtedy, ak je autonómny a môže slobodne robiť profesionálne správne podložené rozhodnutia a takisto za tieto rozhodnutia niesť plnú zodpovednosť. Bohužiaľ, týmto návrhom, touto novelou regulačný úrad túto autonómiu stráca a stáva sa nástrojom politickej moci. Mám dojem, že aj tento návrh zákona je len o tom, že niečo robíme. Lebo prečo ministerstvo nerieši otázku, skutočnú otázku energetickej bezpečnosti.  Prečo venujete toľko času tejto novele. V budúcnosti bude otázka, odkiaľ nakúpiť energie ako prvá a dominantná a až potom, za čo ich nakúpime. V súčasnosti má Slovensko veľkú výhodu v tranzite plynu. Otázka je dokedy? Ako ohrozí nový plynovod cez Baltické more súčasný tranzit cez Slovensko? Nemôže sa súčasné strategické postavenie Slovenska využiť na získavanie nových možností, ale s účasťou Slovenska? Venuje sa ministerstvo dostatočne cezhraničným profilom na dodávku elektrickej energie? Ako sa ministerstvo venuje a správa k úsporám energií? Najlacnejšia energia je tá, ktorú nespotrebujeme. Prečo štát nepodporuje občanov tým, že im požičia na jednopercentný úrok alebo sčasti vydotuje efektívne opatrenia na šetrenie? Napríklad zatepľovanie, výmenu okien. Prečo v štátnom rozpočte, s ktorým sa tak chválite, je menej peňazí práve na tieto projekty, práve na tieto projekty, ktoré pomôžu občanom. A na záver. Kládol som si otázku, prečo sa tak ministerstvo  hospodárstva ponáhľa s touto novelou dokonca tak, že skráti pripomienkové konanie, no, k rokovaniu legislatívnej rady sa radšej nevyjadrujem. Dokonca zaznel návrh, aby sme to prerokovali aj v skrátenom legislatívnom konaní. No preto, lebo ste chceli politicky zasiahnuť do cien v roku 2007. Len ste si neuvedomili, resp. vaši ľudia na ministerstve, aký je vôbec proces prijímania rozhodnutí regulačného úradu a neskoro ste zistili, že ani skrátené legislatívne konanie nepomôže, lebo rozhodnutia sa tvorili v novembri. Ale čo je najpodstatnejšie a prečo je najlepšie tento návrh zákona stiahnuť, je to, že orgány Európskej komisie v súčasnosti pripravujú rozsiahle novely nariadení a smerníc, ktoré súvisia  so spracovaním spoločnej energetickej politiky a vytvorením jednotného európskeho trhu so zemným plynom a elektrickou energiou. A rozhodne v týchto materiáloch nebude možný priamy vstup vlády do cenotvorby, tak ako to navrhuje táto novela zákona. A ťažiskové materiály týchto smerníc budú  predstavené  už v prvom štvrťroku roku 2007. A preto aj legislatívny plán vlády s tým počíta a zaradil novely energetických zákonov, či o energetike, o teple, o regulačnom úrade na tretí štvrťrok roku 2007 tak, aby doň mohli byť zapracované všetky tieto opatrenia Európskej komisie. A úplne na záver. Tento slovenský príklad, slovenský prístup regulácií je ojedinelý v krajinách Európskej únie a je v rozpore s cieľmi Európskej únie zabezpečiť v každej krajine nezávislosť regulátora. To, čo môžeme prijatím tohto zákona dosiahnuť, je negatívna odozva a kritika zo strany Európskej únie, a čo je ešte horšie, dosiahneme umelé znižovanie cien, zavádzanie verejnosti, umelú infláciu, obmedzovanie  investovania do energetiky. A toto rozhodne nie je dobré. Ďakujem vám. (Potlesk.)